ΓΡΑΠΤΗ ΕΡΩΤΗΣΗ E-2918/98

υποβολή: Honório Novo (GUE/NGL) προς την Επιτροπή

(2 Οκτωβρίου 1998)

Θέμα: Έναρξη της ισχύος στις 22 Απριλίου της απόφασης της Επιτροπής 97/296

Μετά από την έναρξη της ισχύος της απόφασης της Επιτροπής 97/296(1) στις 22 Απριλίου 1997, καθίσταται δυνατή η εισαγωγή αλιευτικών προϊόντων προέλευσης συγκεκριμένων τρίτων χωρών που έχουν αδειοδοτηθεί προς το σκοπό αυτό. Οι εν λόγω εισαγωγές υπόκεινται στην τήρηση ορισμένων διατυπώσεων και στην επαλήθευση της επάρκειας των υγειονομικών συνθηκών που αφορούν την παραγωγή.

1. Θα μπορούσε άραγε η Επιτροπή να εγγυηθεί ότι οι προβλεπόμενες υγειονομικές απαιτήσεις για την παραγωγή τρίτων χωρών είναι απόλυτα όμοιες με εκείνες που ισχύουν για τα αλιευτικά προϊόντα που παράγονται στην Κοινότητα;

2. Η ουσιαστική χορήγηση έγκρισης για τις εισαγωγές αλιευτικών προϊόντων προέλευσης των εν λόγω τρίτων χωρών παρέχεται πριν ή μετά τον επί τόπου έλεγχο των πραγματικών υγειονομικών συνθηκών παραγωγής τους;

3. Ποιά μέτρα έχει λάβει ή σκοπεύει να λάβει, η Επιτροπή προκειμένου να διασφαλισθεί η πλήρης και διαρκής τήρηση των απαιτουμένων υγειονομικών συνθηκών για την παρασκευή αλιευτικών προϊόντων στις χώρες αυτές;

4. Η Επιτροπή, με δική της πρωτοβουλία ή κατόπιν συνεννόησης με τα κράτη μέλη έχει ήδη προβεί σε επαλήθευση/έλεγχο των υγειονομικών συνθηκών υπό τις οποίες παράγονται τα αλιευτικά προϊόντα που εισάγονται από τις αδειοδοτημένες τρίτες χώρες; Ποιά είναι συνολικά, τα αποτελέσματα που επετεύχθησαν;

Απάντηση της κας Bonino εξ ονόματος της Επιτροπής

(3 Νοεμβρίου 1998)

Η απόφαση 97/296/ΕΚ της Επιτροπής της 22 Απριλίου 1997 για την κατάρτιση καταλόγου των τρίτων χωρών από τις οποίες επιτρέπονται οι εισαγωγές αλιευτικών προϊόντων για ανθρώπινη διατροφή, τέθηκε σε ισχύ την 1 Απριλίου 1998. Η απόφαση αυτή ορίζει τρεις καταλόγους τρίτων χωρών. Ο κατάλογος 1 του παραρτήματος Ι περιλαμβάνει τις τρίτες χώρες για τις οποίες οι εισαγωγές προϊόντων αλιείας ρυθμίζονται από ειδική απόφαση της Επιτροπής. Η ενλόγω απόφαση εγκρίθηκε ύστερα από ειδική αποστολή επιτόπου, στην οποία συμμετείχαν κοινοτικοί εμπειρογνώμονες και εμπειρογνώμονες από τα κράτη μέλη, οι οποίοι προέβησαν σε επαλήθευση των συνθηκών ελέγχου που εφαρμόζουν οι τοπικές αρχές. Ο κατάλογος 2 του παραρτήματος Ι περιλαμβάνει τις τρίτες χώρες για τις οποίες μια μελέτη του φακέλου υποψηφιότητας αποκάλυψε ότι οι πληροφορίες που είχαν ληφθεί ήταν ικανοποιητικές (κατάλογος 2 του παραρτήματος ΙΙ) ή ουσιώδεις (κατάλογος του παραρτήματος ΙΙ). Υπό αυτές τις προϋποθέσεις, το καθεστώς των εισαγωγών δεν είναι πλήρως εναρμονισμένο όσον αφορά τους εξουσιοδοτημένους καταλόγους επιχειρήσεων. Τα κράτη μέλη είναι αρμόδια για την απαίτηση κάθε είδους εγγυήσεων από την πλευρά της σχετικής τρίτης χώρας. Στις περισσότερες τρίτες χώρες των δύο καταλόγων δεν πραγματοποιήθηκε επιτόπια επιθεώρηση από κοινοτικούς εμπειρογνώμονες.

Οι διατάξεις της οδηγίας 91/493/ΕΟΚ του Συμβουλίου της 22 Απριλίου 1991 περί καθορισμού των υγειονομικών κανόνων που διέπουν την παραγωγή και τη διάθεση στην αγορά των αλιευτικών προϊόντων(2) ορίζουν ότι οι υγειονομικές απαιτήσεις που ισχύουν για τα κράτη μέλη εφαρμόζονται ταυτόχρονα και στις τρίτες χώρες.

(1) ΕΕ L 122 της 14.5.1997, σελ. 21.

(2) ΕΕ L 268 της 24.9.1991.